Ανακοίνωση προς τους συμβαλλόμενους οργανισμούς στον τομέα των τηλεπικοινωνιών(1)

(1999/C 313/12)

Ανακοίνωση της Εποπτεύουσας Αρχής της ΕΖΕΣ με την οποία οι συμβαλλόμενοι στον τομέα των τηλεπικοινωνιών στο κράτη ΕΖΕΣ που συμμετέχουν στη συμφωνία για τον ΕΟΧ καλούνται, βάσει του άρθρου 8 παράγραφος 2 της πράξης που αναφέρεται στο σημείο 4 του παραρτήματος XVI της συμφωνίας για τον ΕΟΧ (οδηγία 93/38/ΕΟΚ του Συμβουλίου της 14ης Ιουνίου 1993, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών(2)), να κοινοποιήσουν στην Εποπτεύουσα Αρχή της ΕΖΕΣ τις υπηρεσίες τηλεπικοινωνιών που θεωρούν ότι δεν υπάγονται στο πεδίο εφαρμογής της πράξης.

1. Με την παρούσα ανακοίνωση η Εποπτεύουσα Αρχή της ΕΖΕΣ καλεί τους συμβαλλόμενους οργανισμούς στον τομέα των τηλεπικοινωνιών στα κράτη ΕΖΕΣ που συμμετέχουν στη συμφωνία για τον ΕΟΧ να της κοινοποιήσουν τις υπηρεσίες που θεωρούν ότι δεν υπάγονται στο πεδίο εφαρμογής της πράξης που αναφέρεται στο σημείο 4 του παραρτήματος XVI τη συμφωνίας για τον ΕΟΧ (οδηγία 93/38/ΕΟΚ του Συμβουλίου), δυνάμει του άρθρου 8 παράγραφος 1 της εν λόγω πράξης, δεδομένου ότι άλλοι οργανισμοί είναι ελεύθεροι να προσφέρουν τις ίδιες υπηρεσίες στην ίδια γεωγραφική περιοχή και κατά μεγάλο μέρος υπό τους ίδιους όρους.

2. Οι απαντήσεις των συμβαλλομένων οργανισμών βάσει του άρθρου 8 παράγραφος 2 της πράξης, θα εξετάζονται από την Εποπτεύουσα Αρχή της ΕΖΕΣ με την προοπτική να επιτραπεί στους εν λόγω οργανισμούς να εξαιρεθούν από την πράξη όσον αφορά τις αγορές που πραγματοποιούν προς τον σκοπό της παροχής υπηρεσιών τηλεπικοινωνιών υπό όρους αποτελεσματικού ανταγωνισμού.

3. Για την αξιολόγηση των συνθηκών ανταγωνισμού στις αγορές που αναφέρουν οι φορείς στις απαντήσεις τους, η Εποπτεύουσα Αρχή της ΕΖΕΣ θα βασίζεται στις ενδείξεις για την ύπαρξη, εκ των πραγμάτων και εκ του νόμου, συνθηκών ανταγωνισμού όπως εκείνες που αναφέρονται στην απόφαση του Δικαστηρίου των Ευρωπαϊκών Κοινοτήτων, της 26ης Μαρτίου 1996, στην υπόθεση C-392/93 "The Queen gegen H. M. Treasury, ex-parte British Telecommunications plc"(3), σχετικά με την ερμηνεία του ιδίου άρθρου σε παλαιότερη οδηγία(4).

4. Η Επιτεύουσα Αρχή της ΕΖΕΣ θα περιλάβει μεταξύ των παραγόντων που αποτελούν ένδειξη της ύπαρξης συνθηκών αποτελεσματικού ανταγωνισμού, την πρόοδο που σημειώνουν τα κράτη ΕΖΕΣ που συμμετέχουν στη συμφωνία για τον ΕΟΧ όσον αφορά την εφαρμογή του νομοθετικού πλαισίου για την πλήρη ελευθέρωση των αγορών τηλεπικοινωνιών και την παροχή υπηρεσιών τηλεπικοινωνιών σε ανταγωνιστικό πλαίσιο, λαμβάνοντας δεόντως υπόψη την εμφάνιση νέων υπηρεσιών και την αυξανόμενη σύγκλιση μεταξύ τηλεπικοινωνιών, μέσων μαζικής επικοινωνίας και τεχνολογίας πληροφοριών.

5. Οι υπόψη συμβαλλόμενοι οργανισμοί καλούνται συνεπώς να παράσχουν στην Εποπτεύουσα Αρχή της ΕΖΕΣ όλα τα απαιτούμενα συγκεκριμένα στοιχεία ειδικά όσον αφορά τα χαρακτηριστικά των υπόψη υπηρεσιών, την ύπαρξη εναλλακτικών υπηρεσιών και τις συνθήκες της αγοράς (ιδίως τις τιμές) βάσει των οποίων ζητούν την εφαρμογή του άρθρου 8. Προς τον σκοπό αυτόν καλούνται να συγκεκριμενοποιήσουν τα στοιχεία στα οποία θα βασίζεται η δήλωσή τους δυνάμει του άρθρου 8. Π.χ. θα ήταν σκόπιμο να υπάρχουν πληροφορίες ως προς τις κυριότερες κατηγορίες υπηρεσιών τηλεπικοινωνιών που καλύπτονται από τη δήλωση και ως προς τον αριθμό των ανταγωνιστών που ήδη προσφέρουν ή είναι ικανοί να προσφέρουν τις υπόψη υπηρεσίες.

6. Οι συμβαλλόμενοι οργανισμοί καλούνται να αναφέρουν τις κατηγορίες υπηρεσιών που θεωρούν ότι απαλλάσσονται με βάση τον κατάλογο κατηγοριών υπηρεσιών στην ανακοίνωση της Επιτροπής σύμφωνα με το άρθρο 8 της οδηγίας του Συμβουλίου 93/38(5), δηλαδή δημόσια σταθερή τηλεφωνία, δημόσια κινητή τηλεφωνία, υπηρεσίες μέσω δορυφόρου και υπηρεσίες διαβίβασης δεδομένων συμπεριλαμβανομένων των υπηρεσιών προστιθέμενης αξίας (τηλεφωνικές κάρτες, internet, σύνδεση μέσω κλήσης).

7. Οι συμβαλλόμενοι οργανισμοί καλούνται επίσης να αναφέρουν ποιες από τις παρεχόμενες πληροφορίες θεωρούνται εμπιστευτικές από εμπορική άποψη.

8. Η Εποπτεύουσα Αρχή της ΕΖΕΣ, αφού εξετάσει τις δηλώσεις που θα λάβει ως ανταπόκριση στην παρούσα κοινοποίηση θα δημοσιεύσει ενημερωτικά στο συμπλήρωμα ΕΟΧ της Επίσημης Εφημερίδας των των Ευρωπαϊκών Κοινοτήτων κατάλογο των υπηρεσιών που θεωρεί ότι πρέπει να εξαιρούνται από τις διατάξεις του άρθρου 8.

9. Οι δηλώσεις που θα υποβληθούν ως ανταπόκριση στην παρούσα ανακοίνωση πρέπει να σταλούν το αργότερο εντος πέντε εβδομάδων μετά την ημερομηνία της δημοσίευσής της στην εξής διεύθυνση: EFTA Surveillance Authority, Goods Directorate , Rue de Trèves/Trierstraat 74 , B - 1040 Βρυξέλλες.

(1) Η ανακοίνωση της Επιτροπής δημοσιεύθηκε στην ΕΕ C 273 της 2.9.1998, σημείο 7 (1998/C 273/07).

(2) ΕΕ L 199 της 9.8.1993, σ. 84. Η οδηγία ενσωματώθηκε στη συμφωνία για τον ΕΟΧ με απόφαση της μεικτής επιτροπής ΕΟΧ 7/94 ως η πράξη στην οποία αναφέρεται το σημείο 4 του παραρτήματος XVI. Με την απόφαση της μεικτής επιτροπής ΕΟΧ 96/99 ενσωματώθηκε στη συμφωνία για τον ΕΟΧ τροποποιούσα πράξη ως η πράξη που αναφέρεται στη δεύτερη παύλα του σημείου 4 του παραρτήματος XVI της συμφωνίας για τον ΕΟΧ [οδηγία του Ευρωπαϊκού Κοινοβουλίου και του Συμβουλίου 98/4/ΕΚ της 16.2.1998 (ΕΕ L 101 της 1.4.1998, σ. 1)].

(3) [1996] Συλλογή I-1631.

(4) Οδηγία 90/531/ΕΟΚ του Συμβουλίου της 17. 9. 1990 σχετικά με τις διαδικασίες σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών (ΕΕ L 297 της 29.10.1990, σ. 1). Με την απόφαση της κοινής επιτροπής 7/94, η οδηγία αντικαταστάθηκε με την οδηγία 93/38/ΕΚ ως η πράξη στην οποία αναφέρεται το σημείο 4 του παραρτήματος XVI της συμφωνίας για τον ΕΟΧ.

(5) ΕΕ C 156 της 3.6.1999, σημείο 3 (1999/C 156/03).